Jaanuarikuu lööb valusamini lasteaias käivate laste vanemate rahakoti pihta, sest Pärnu linnavolikogu tahab tänasel istungil tõsta uuest aastast lasteaiatasu poole võrra.    Kui seni küsiti vanematelt lasteaiakoha eest 200 krooni kuus, siis jaanuarist tõuseb see maks 324 kroonini, ujulaga lasteaedades hakatakse senise 275 krooni eest küsima 432-kroonist kuutasu, kirjutab Pärnu Postimees.    Ainult suveperioodil lasteaiakohta kasutava  lapse vanematele saadetakse järgmisel aastal igakuiselt 540 krooni suurune arve.    Lasteaiakoha tasu tõstmine on seotud palga alammääraga - ujulata lasteaedades maksab koht 9% eelmise aasta alampalgast, ujulaga lasteaedades 12% ja suveperioodil lasteaiateenuse kasutajatel 15%.    Peale lasteaiamaksu tõuseb või on viimaste kuude jooksul tõusnud laste toidupäeva maksumus.    Kerttu Rannamäe  EPL Online